Pytaneho lepili
Běła Woda. Po pokiwje kedźbliweho wobydlerja je policija zawčerawšim w Běłowodźanskim zahrodowym domčku dospołnje wopiteho muža lepiła, kiž tam kruće spaše. Jednaše so wo 31lětneho bjezdomneho Leta. Po prěnich přepytowanjach so wukopa, zo bě wón z kolesom přijěł, kotrež bu w Žitawskej kónčinje pokradnjene. Dale měješe wón mobilny telefon při sebi, pochadźacy ze zadobywanja w braniborskim Gubinje. Nimo toho je hižo šěsć wšelakich statnych rěčnistwow Sakskeje a Braniborskeje za 31lětnym pytało.
Něhdy bě w nimale kóždej wsy nakupowanišćo, hdźež poskićachu twory wšědneje potrjeby. Runočasnje běchu to socialne centrumy, hdźež so wjesnjenjo rady k bjesadźe zetkawachu. W našej lětnjej seriji na něhdyše wjesne wobchody dopominamy.
Dźensa: Stróža (12)
W Stróži (Wartha), małej wsy Malešanskeje gmejny, měješe na Bernardec statoku za čas Druheje swětoweje wójny a hišće po tym wěsty Petrik wobchodźik. Serbja, a tych bě tehdy we wsy samej a w bliskim Lemišowje (Lömischau) hišće wjele, pola njeho serbsce nakupowachu. Jeho dźowka Hanaróža, pozdźiša mandźelska dr. Pawoła Völkela, bě prěnja serbska holca, kotraž je we wukraju studowała, a to hudźbu na Karlowej uniwersiće w Praze. Tež pozdźišo jako wučerka na Budyskej ludowej uniwersiće je wona stajnje jako wědoma Serbowka wustupowała. W Bernardec domje je dźensa woblubowany hosćenc, pomjenowany po rybačku (Eisvogel), ptačku lěta 1973 a 2009.
Bóšicy (SN/MWj). Štož na čłonow noweho Budyskeho wokrjesneho sejmika přichodnu póndźelu čaka a na nowowuzwolenu gmejnsku radu w Njeswačidle a Radworju dźeń pozdźišo, je nowa Bóščanska gmejnska rada hižo zmištrowała. Jako jedna z prěnich w Budyskim wokrjesu je so wona wčera konstituowała.
Mjez dźesać radźićelemi, kotřiž běchu sej 24. meje dowěru wobydlerjow zdobyli, staj dwaj nowačkaj. Wšitcy tamni maja jako parlamentownicy nazhonjenja ze zašłeje wólbneje doby abo hišće dlěje. Bohužel běštaj dwaj hižo na prěnim wuradźowanju njewočakowanych terminow dla zadźěwanaj. Tamnych wjesnjanosta Stanisław Ryćer (Rjemjesło Bóšicy) zhromadnje spřisaha, wšu swoju móc wotpowědnje zakonjam na dobro Bóščanskeje gmejny zasadźeć. Serbscy radźićeljo kaž Bjarnat Cyž, Alojs Bjarš a Jurij Młynk činjachu to w swojej maćeršćinje.
Europska šula talentow
Wostrowc. Fraunhoferska towaršnosć přewjeduje wot dźensnišeho hač do 11. awgusta pod hesłom "Europska šula talentow" we Wostrowčanskim Mjezynarodnym zetkawanskim centrumje Marijiny doł dźěłarničku za šulerjow. 20 młodostnych z Němskeje, Pólskeje a Čěskeje zeznajomja so tam ze slědźerskim dźěłom na Fraunhoferskim instituće.
Fachowcy wobydlerjow warnuja
Wuskidź. Fachowcy za dźiwje zwěrjata tuchwilu přepruwuja, hač je we Wuskidźanskej (Weißkeißel) gmejnje wjelk psa zakusał. To zdźěli fachowa instanca Sakskeho krajneho zarjada za wobswět, ratarstwo a geologiju. Po informacijach bu psyk wčera rano morjeny. W bliskosći su swědcy na wjelka podobne skoćo widźeli. Fachowcy wobydlerjam radźa dokładnišo na swoje zwěrjata kedźbować.
Bunkry na předań
Za paduchom spěchała
Kulow. Jako so 19lětna młodostna předwčerawšim z wuchodźowanja ze swojimaj psomaj k awtu na kromje Kulowa wróći, wuhlada wona při nim podhladneho muža z nachribjetnikom. Jeje spodźiwne začuće so bórze na to jako prawe wopokaza. Přetož jako běštej psaj w awće, žona zwěsći, zo bě lěwe nabóčne wokno rozbite a w jeje jězdźidle pobrachowaše laptop. Chroble spěchaše žona za cuzym, kiž bě so mjeztym wotsalił, a wutorhny jemu nachribjetnik. W nim nańdźe laptop a hišće dalše wěcy ze swojeho awta, mjez druhim pjenjezy ze swojeje móšnje. Paducha pak wona zadźeržeć njemóžeše, tón so zminy. Hódnotu rubizny trochuje policija na něhdźe 70 eurow, wěcnu škodu na awće na 400 eurow.